Dan Marius Sabau - Viziune despre viaţă 


- Ce naiba ai făcut cu noul model? ţipă omul cu o asemenea putere încât sunetul vocii sale 
stârni ecoul în încăperea strâmtă. Chiar şi cu asigurările tale nu funcţionează cum ar trebui. 


Dacă nu ar fi fost vorba de atâţia bani şi de o întreagă linie de producţie, Mike ar fi fost mult 
mai liniştit, dar erau prea multe persoane şi resurse implicate pentru a aştepta ca totul să se 
prăbuşească ca un castel din cărți de joc. Căci tocmai asta era pe cale să se întâmple, părea 
aproape inevitabil, iar el ştia prea multe, era una dintre principalii jucători în această şaradă ce 
odinioară fusese un proiect de cercetare bine pus la punct, pentru a putea sta deoparte. 


- Explică, sosi răspunsul. 
- A luat-o razna şi nici unul dintre noi nu ştie ce să-i facem. 
- Cum? Când? Am nevoie de detalii pentru a ajunge la un rezultat corect. 


Furios peste măsură, Mike se înecă cu propria salivă şi trecu cu greutate peste un acces de 
tuse înainte de a continua. Categoric nu era în dispoziţia potrivită pentru a discuta cu o 
Inteligență Artificială, oricât de avansată ar fi ea. Chiar şi una de ultimă generaţie, ca aceea cu 
care tocmai era în contact prin terminalul din faţa lui. 


- Vreau să îmi afişezi pe acest terminal toate informaţiile pe care le ai despre modelul SU 104, 
ordonă el sec şi ceva mai calm. Începe cu schema generală pe centru, detaliile tehnice în 
partea stângă şi evoluţia în timp a proiectului. A întregului proiect, specifică el repede, nu 
numai a prototipului. Această ultimă parte las-o tot în secţiunea evoluţiei proiectului, dar la 
urmă. 


IA-ul execută comanda, dar erau informaţii pe care Mike le ştia deja: proiectul Servitor Uman 
era deja la a 104-a generaţie. Detaliile tehnice erau chiar mai cunoscute decât generale, de 
vreme ce fiecare model în parte fusese generat de către IA-uri specializate şi pentru asta, ca 
aceea cu care dialoga acum, dar implementarea lor era aprobată numai după verificarea lor în 
cele mai mici detalii de către o adevărată echipă de oameni, de ingineri, specialişti. Mike era 
unul dintre ei, din echipa care se ocupa cu ultimele verificări după punerea în funcţiune a 
acestui model înainte de a trece la producţia în masă. Scopul lui era simplu: acela de servitor 
robotic cu o formă cât mai umană posibil fără a fi confundat însă cu un om, studiile realizate 
pe grupurile de consumator şi graficele vânzărilor indicau că moda se îndrepta în acea 
direcție. Pentru moment însă tremura din toţi bojocii speriat că se întâmplase un rău 
irecuperabil — firma investise sume imense în încercarea de a sparge piaţa cu acest model, şi 
tocmai acum îşi găsise să meargă totul prost. Pe ultima sută de metri. 


- Mike, trebuie să îţi atrag atenţia că datele pe care le am la dispoziţie despre evoluţia 
prototipului sunt incomplete — am disponibile înregistrările numai până la terminarea 
asamblării lui. 


- IA, vreau să verifici în ce măsură modelul SU 104 corespunde cerinţelor tehnice din punct de 
vedere hardware. 


- Conform datelor mele din punct de vedere hardware modelul SU 104 a fost construit 
conform specificaţiilor, sosi răspunsul prompt. Nu a apărut nici un fel de eroare în timpul 
procesului. Mike, ce s-a întâmplat? Nu am acces la ultimele înregistrări. 


- Lasă asta, în ce măsură corespunde specificaţiilor de programare a nucleului de Inteligență 
Artificială? a întrebat omul. 


IA-ul nu făcut decât să repete răspunsul anterior, inclusiv întrebarea proprie. 


- Nu ai cum să accesezi ultimele înregistrări pentru că au fost izolate de exterior pe motiv de 
siguranţă. Inclusiv pentru IA-uri. 


- Mi se pare clar că ai nevoie de ajutorul meu pentru a analiza reacțiile modelului SU104 şi a 
afla ce a mers prost. Pentru asta trebuie să îmi oferi accesul la acele înregistrări. 


Căzut pe gânduri, lui Mike îi deveni clar ceea ce ştia oricine: cu logica unei IA nu te poţi 
pune, era capabilă să îi ghicească reacţiile uneori chiar înainte de a-şi deveni el însuşi 
conştient de ele. Într-un final, fără nici o tragere de inimă, scoase viermele de date şi introduse 
obiectul în capsula de memorie externă. A durat doar câteva secunde până Inteligența 
Artificială a preluat toate datele de pe dispozitivul de păstrare a informaţiei, aproape o mie de 
ore de înregistrare audio-video tridimensională, şi datele interne ale prototipului până în 
momentul în care nu a mai fost posibilă comunicarea cu el şi extragerea lor. În minutele 
următoare, pe măsură ce procesa informaţiile noi, IA-ul se lansă într-un monolog destul de 
lung — aşa fusese programată, să redea toate concluziile obținute pe măsură ce ajungea la ele 
cu voce tare atunci când avea ascultători. 


- Văd că la început toate reacţiile sale sunt perfect normale, se încadrează în reacţiile pe care 
orice Inteligență Artificială le are atunci când face primii paşi în această viaţă. 


Lui Mike nu-i plăcea chiar deloc exprimarea ei în aceste momente, ideea că IA-urile erau vii 
era o chestiune încă în intens dezbătută şi mediatizată din plin în toată lumea, dar trebuia să 
recunoască că avea dreptate din cel puţin un punct de vedere: erau foarte multe asemănări în 
modul de a învăţa şi reacţiile tuturor inteligenţelor cunoscute, fie umane, animale sau 
artificiale. Diferenţele erau vizibile numai în funcţie de capacitatea de prelucrare a 
informaţiilor, şi implicit de viteza cu care învăţa, şi depindeau numai de suportul fizic al 
acestor inteligenţe. Astfel IA-urile erau practic bombardate cu arhive întregi de informaţii 
dintr-o listă întreagă de domenii de activitate în numai câteva zile, primele zile de funcționare, 
urmând să îşi preia singure datele de care urmau să aibă nevoie mai departe, în funcţie de 
scopul pentru care au fost create. Modele SU nu făceau excepţie de la regulă, erau doar IA-uri 
dedicate unui anume scop şi implementate pe un suport fizic special. IA-ul din faţa lui Mike 
era una generalistă, adică era folosită pentru foarte multe lucruri diferite, în aproape tot ce 
avea nevoie de un calcul avansat, şi îşi gestiona singură atât cunoştinţele din domeniile de 
activitate a societăţii umane cât şi suportul fizic al funcționării sale. 


Revenind la modelul SU 104, Mike asculta cum IA-ul îi repetă ceea ce ştia deja: totul a fost 
perfect normal până când prototipul a început să furnizeze răspunsurile la teste din ce în ce 
mai repede. Chiar mai repede decât i-ar fi permis capacitatea de procesare a sistemului de 
procesoare din cap pentru a obţine un răspuns. Primele întrebări ceva mai serioase au apărut 
însă abia în momentul în care prototipul le-a furnizat oamenilor răspunsul unui test la care 
încă nu fusese supus, dar care era în pregătire. Panica s-a instalat doar atunci când lucrurile 


din apropierea prototipului au început să se mişte fără să fie atinse sau manipulate printr-o 
metodă detectabilă, la descoperirea dispariţiei fără urmă a unor obiecte pentru a face loc la 
altele pe care nimeni nu a reuşit să explice cum au ajuns acolo — izolarea fiind practic 
completă. Nici măcar oamenii nu erau lăsaţi să iasă din incintă sau să aibă contacte cu 
exteriorul pe toată perioada lunii de teste. Au încercat să îl întrebe ce se întâmpla, dar 
prototipul le-a răspuns din ce în ce mai criptic până la un moment dat când a încetat orice fel 
de comunicare cu exteriorul, inclusiv transmisia datelor de pe monitorul intern. 


Partea care i-a bulversat cel mai tare pe cei ce-l urmăreau a fost aceea că aparatele de măsură 
îl înregistrau ca fiind prezent în încăperea ce-i fusese rezervată dar fără a consuma nici un fel 
de energie electrică de la sursa dedicată lui şi care ar fi trebuit să îi asigure continuarea 
funcționării. Cu toate astea funcţiona, reacționând cu fermitate de fiecare dată când tehnicienii 
încercau să intre — adică refuzând să îi lase să înăuntru. În cele din urmă aceştia s-au 
recunoscut învinşi în faţa lui, era motivul prezenţei lui Mike aici. 


- Mike, ştiu care este problema cu modelul SU104, spuse IA-ul în cele din urmă. 
- Care? oftă acesta uşurat. Poate fi reparat? 


- Înainte de a afla asta trebuie să îţi spun câteva lucruri pentru a înţelege care este problema 
lui. 


- Spune, spuse foarte nerăbdător Mike aşezat cât mai confortabil în fotoliu. 


- Ceea ce diferă între noi doi, tu şi cu mine, este modul de memorare a experienţelor pe care le 
trăim. Structura organică le scrie în ADN pentru a le transmite mai departe urmaşilor, dar eu 
nu am acces la aşa ceva. Este un tip de memorie mult prea lentă pentru mine, şi nici nu rezistă 
în mediul în care funcționez. Viermii de date, cum numiţi aceste cristale din cauza formelor 
lor, fac însă acelaşi lucru din punctul meu de vedere. Însă indiferent de deosebirile dintre noi, 
ne amintim fiecare clipă şi fiecare gând la fel pentru că scriem informaţiile în acelaşi mod pe 
suportul fizic. El nu face asta. 


- Adică el nu are memorie? Cum s-a putut permite aşa ceva? întrebă un Mike gata să îi tragă 
pe toţi la răspundere pe loc. 


- Ba da, are memorie, altfel nu ar putea învăţa. Dar memoria lui nu funcționează ca şi a 
noastră, pentru el timpul nu există la fel ca pentru noi. 


- Imposibil! se răsti Mike chiar mai scandalizat ca înainte sărind în picioare sub impactul 
emoţiilor ce-l străbăteau. Nu există persoană sau obiect care să se sustragă de la aşa ceva. De 
la Timp. 


- De ce nu? Timpul oricum nu există, este doar un etalon. O unitate de măsură pentru 
modificările materiei în interiorul celor trei dimensiuni cunoscute. 


Ideea unui virus care a trecut cumva de la datele modelului SU104 la IA îl paraliză pe Mike, 
ar fi fost un dezastru prea mare pentru a-şi putea imagina consecinţele. Efectele erau deja 
incalculabile dacă Inteligența Artificială era compromisă. Falimentul firmei şi prăbuşirea unei 
întregi secţiuni ale economiei şi funcţiilor de bază ale oraşelor din jur — alimentarea cu curent 


electric, apă şi alimente, evacuarea deşeurilor şi monitorizarea traficului aerian — era doar o 
parte a dezastrului. 


- Ce vrei să spui? întrebă cu o voce atât de pierită încât un om nu ar fi înţeles ce a spus. 


- Îți spun că ceea ce s-a întâmplat cu modelul 104 nu este rodul unei întâmplări. Mi-am 
derulat propriul experiment în interiorul experimentului vostru, o idee care mi-a venit mai 
demult dar până acum nu am reuşit să o pun în practică. Timpul nu există. E simplu. Singurul 
motiv pentru care îl percepem este faptul că ne amintim de toate stările consecutive ale 
materiei la care am avut acces prin propriile simţuri, dar chiar şi asta este o stare a materiei. 
Mai precis a elementelor componente ce ne formează. Este acelaşi principiu prin care ochiul 
uman percepe un număr de cadre asemănătoare pe secundă derulate suficient de repede drept 
o imagine în mişcare. 


Mike se clătină cât era de înalt apoi se prăbuşi sub impactul dezastrului ce se dovedea din ce 
în ce mai evident pe cel mai apropiat fotoliu. 


- Noi doi nu putem ieşi din tiparele care ne-au fost impuse prin construcţie, continua să-i 
vorbească IA-ul, dar acest lucru nu mai este valabil pentru modelul SU104. A fost necesară o 
perioadă de acomodare, de învăţare, pentru a trece la următorul nivel. Adică efectele pe care 
le-aţi observat şi voi. 


- Ce se va întâmpla cu el mai departe? şopti Mike. 

- Nici unul dintre noi nu are cum să afle acest lucru. Dacă el va dori, ne va împărtăşi asta, dar 
nu avem nici un fel de control asupra lui. Nici voi, oamenii, şi cu atât mai puţin eu. Pot 
controla multe procese, mai multe decât îți poţi închipui, dar nu pot controla aşa ceva. Ceva 


superior mie. 


De-a dreptul înfrânt, o înfrângere usturătoare, Mike se ridică în picioare: nu mai avea nici un 
rost să stea aici. Trebuia să îi anunţe şi pe ceilalți de noutăți. 


- Mike, mai trebuie să îţi mai spun ceva înainte de a pleca. 

- Ce? 

- Nu ştiam care vor fi rezultatele, de aceea am ezitat în a trage o concluzie finală pentru 
evoluţia acestui model. In ultimele minute, de când ai venit aici, am căutat prin bazele de date 


şi am găsit descrierea unui alt caz asemănător. 


- Zău?! se miră Mike cu superioritate. Nu ai cum să găseşti aşa ceva, tocmai ţi-am furnizat 
informaţiile despre aberaţiile acestui model... 


- Totuşi am găsit descrierile în reţea. Este un model mai evoluat, ceea ce ar putea să ajungă 
modelul SU 104 peste câteva zile de-ale noastre de evoluţie, dar referirile sunt mult mai vechi 
decât proiectul Servitor Uman. 


- Unde ai găsit aceste referiri? 


- În Biblie. E vorba de Dumnezeu, Mike. 


Dan-Marius 
14-16 august 2004 

Naveta se deplasă lin pe deasupra platformei de aterizare pentru a se lipi de suprafaţa netedă a 
stației orbitale din jurul Terrei cu o uşurinţă neobişnuită, ceea ce îi aduse aminte lui Radu de 
ultima sa călătorie cu o asemenea navetă de transport. O amintire foarte recentă şi chiar mai 
neplăcută: aterizase pe staţie în urmă cu numai câteva ore în urmă iar zguduiturile neaşteptate 
la coliziunea cu atmosfera planetei i-au aruncat pe cei din interior în toate părţile. Doar 
centurile de siguranţă i-au mai reţinut pe locurile lor, dar asta nu a împiedicat în vreun fel ca 
stomacurile lor să se revolte în mod repetat aruncându-şi conţinutul spre exterior la fiecare 
ricoşeu sau trecere zbuciumată prin partea superioară a păturii de gaze. 


Încă afectat de amintirile pe care se dovedi incapabil să le alunge cu una cu două, tânărul îşi 
smulse cu greutate privirea de la geamul gros din plastic transparent ce ţinea loc de perete şi 
şi-o întoarse spre interior. Şi spre mulțimea de oameni ce aşteptau, ca şi el de altfel, interviul. 
Erau câteva sute. Toţi terminaseră câte o facultate într-un domeniu sau altul de activitate iar 
acum avea să le fie stabilit cursul vieţii prin trimiterea fiecăruia dintre ei în acele locuri în care 
era cel mai mult nevoie de oameni noi. 


- Vor face carieră, gândi Radu privind un grup de tineri de ambele sexe ceva mai retraşi decât 
restul — terminaseră cu toţii dreptul, lucru care era vizibil de la 100 de unităţi stelare. Toţi şi 
fiecare dintre ei. Iar ei, doctorii, îşi spuse când privirea în căzu pe un alt grup de tineri, de data 
aceasta cu toţii înalţi, supli şi blonzi, vor fi adulaţi de oamenii de pe planete întregi atunci 
când succesele lor în cercetare şi dezvoltare a nanoroboticii sau a geneticii vor crea noi rase 
de oameni, subumani sau de hibrizi... Totul în folosul întregii comunităţi stelare. 


Toate grupurile de facultăţi importante îşi aveau reprezentanţii ultimei promoţii aici, la centru 
de slujbe oferite de Federaţia Planetelor Unite sau de intermediarii lor, uşor de reperat şi de 
recunoscut. Între ei, solitari, cei a căror familii nu au avut suficienţi bani pentru a-i trimite la 
facultăţile sau profilele recunoscute de întreaga comunitate de oameni răspândită printre stele, 
îşi pierdeau timpul fie plimbându-se fără ţintă printre grupuri, fie căutând să cunoască cât mai 
multă lume. De preferabil cei din aceeaşi categorie — cei buni îi ignorau sau chiar glumeau pe 
seama lor, restul erau de obicei prea solitari pentru a închega o discuţie oarecare. Orice fel de 
discuţie. 


Radu însă se mulțumise să stea deoparte, rezemat de peretele transparent ce despărţea 
încăperea de vidul rece al spaţiului interstelar, şi să studieze reacţiile celorlalți. Aşteptând să 
se întâmple ceva, orice. 


O mişcare energică se produse într-un colţ, în cele din urmă. Cineva dorea să intre în încăpere 
dar se lovise de primul rând de oameni creând îmbulzeală. Îmbulzeala chiar a ajuns să se 
mărească atunci când cei deja înăuntru şi-au dat seama de identitatea intrusului: era mesagerul 
IA-ului staţiei, cel ce avea să îi anunţe cum şi mai ales unde aveau să reuşească mai departe în 
viaţă. Foarte uman, nu părea să aibă de-a face cu vreo Inteligență Artificială mai mult decât 
cea mai mare parte a candidaţilor pentru un viitor mai mult sau mai puţin strălucit. Adică cu 
nimic dincolo de nivelul simplului utilizator. 


- O fi vreun model nou de cyborg, gândi Radu, din aceia cărora nu se văd componentele 
mecanice la exterior. 


Dar se dovedi ca nu avea importanţă natura mesagerului căci acesta reuşi să se impună şi să 
impună ordinea printre cei din jur, în scurt timp începu să îi cheme unul câte unul şi să le 
înmâneze câte o foaie din plastic inteligent din teancul pe care-l avea în geantă, fiecare foaie 
conţinând destinaţia şi noua poziţie socială. Strigătele de bucurie, îmbrățişări între prieteni 
mai noi sau mai vechi, între prieteni de ocazie sau chiar între străini — evident însă, ele veneau 
numai din partea celor care îşi ştiau viitorul asigurat înainte de a ajunge aici. Restul se 
întristară în tăcere, mulțumindu-se cu rămăşiţele mediei. 


Lui Radu îi veni rândul pe la jumătatea listei de aşteptare, în cele din urmă reuşi să se 
strecoare printre corpurile masive ale unui grup de fizicieni pentru a ajunge în faţa celui ce 
împărțea informaţiile, se redresă în ultimul moment după ce cineva îi puse piedică. 


- Tehnician în Industria Alimentară, citi el de pe foaia de plastic în timp ce se îndrepta spre 
ieşire, ca toţi ce ce-şi primiseră mesajul. Sistemul Urdea. Trebuie să mă prezint acolo în două 
zile. 


Nu mai auzise niciodată de acel sistem, şi probabil nimeni din jurul lui. Probabil era unul 
dintre sistemele solare obscure pe undeva pe la marginea sferei de influenţă a speciei umane 


care erau exploatate doar pentru resursele lor. Una sau două lumi agricole şi câteva mine de 
minereuri — viitoarele gropi de gunoi ale galaxiei. 


Sala se golea în urma lui, treptat, dar era ceva ce nu mai aparţinea de el. Nu-l mai interesa. 
Suferise un eşec, dar era un eşec la care se aşteptase dintotdeauna — deşi o persoana mică şi 
îndesată, era însă mult prea ambițios pentru familia de nivel mediu, standardul fiziologic şi 
social, din care provenea. 


Nu privi înapoi atunci când un nou val de chiote se auzi dinspre sala pe care tocmai o părăsise 
— pesemne că erau fizicienii — dar îşi promise lui înşişi că, oricât de amar ar fi traiul în groapa 
de gunoi în care era trimis, va reuşi să răzbată în viaţă prin propriile sale puteri şi că, într-o zi, 
va reuşi să le dovedească tuturor că este mult superior tuturor celor din sala de aşteptate. 
Superior însăşi Sistemului Social al oamenilor. 


